b'\n_START_ARTICLE_\nSerguei Goglidze\n_START_SECTION_\nBiografia\n_START_PARAGRAPH_\nNascut a un poble prop de Kutaisi, fill d\'una cuinera. El 1917 va allistar-se a l\'ex\xc3\xa8rcit, per\xc3\xb2 el 1918 s\'un\xc3\xad a l\'Ex\xc3\xa8rcit Roig. Des de 1920 va treballar al Tribunal Revolucionari del Front del Turquestan; i el 1921 va ser transferit als orgues de la Txek\xc3\xa0, com a cap de les forces pol\xc3\xadtiques del Turquestan. Entre 1921 i 1922 va ser Comissionat de les tropes frontereres de la Txek\xc3\xa0 i la GPU, i entre 1922-23 va ser autoritzat per enfortir la seguretat a la frontera d\'Ucra\xc3\xafna. Des de 1923 va servir a les Tropes Frontereres del Caucas, on es va trobar amb Lavrenti B\xc3\xa9ria. L\'1 de juny de 1930 va ser Cap del Departament Pol\xc3\xadtic, i l\'1 de juny de 1933 va ser nomenat Cap de les Tropes Frontereres i de la GPU a la RFSS de Transcauc\xc3\xa0sia i, el 13 de juliol de 1934, Comandant de l\'Oficina de Fronteres i de Seguretat Interna de l\'NKVD a Transcauc\xc3\xa0sia i Ge\xc3\xb2rgia._NEWLINE_L\'11 de novembre de 134 va ser nomenat Comissari del Poble d\'Afers Interns de la RFSS de Transcauc\xc3\xa0sia i Cap de l\'NKVD a l\'RSS de Ge\xc3\xb2rgia. Des de 1937 va ser membre del Soviet Suprem de la Uni\xc3\xb3 Sovi\xc3\xa8tica; i, des de l\'1 de gener de 1937, va ser nomenat Comissari del Poble d\'Afers Interns de l\'RSS de Ge\xc3\xb2rgia. Goglidze va gaudir de la confian\xc3\xa7a i va ser un col\xc2\xb7laborador proper de B\xc3\xa9ria, que sempre li va proveir protecci\xc3\xb3. Va supervisar la implementaci\xc3\xb3 de les repressions en massa a Ge\xc3\xb2rgia. El 14 de novembre de 1938 va ser nomenat cap de l\'NKVD a la regi\xc3\xb3 de Leningrad. Un cop restablert l\'aparell administratiu dels esbirros de Iejov, va ser considerat culpable d\'abusos contra Olga Bergholz. Malgrat aix\xc3\xb2, el 1939 va ser nomenat membre candidat al Comit\xc3\xa8 Central del PCUS._NEWLINE_El 28 d\'abril va ser nomenat Plenipotenciari del Consell de Comissaris del Poble a Mold\xc3\xa0via, encarregant-se d\'una gran deportaci\xc3\xb3. Al juliol de 1941, despr\xc3\xa9s de l\'inici de la guerra, va ser traslladat a Khabarovsk; sent cap de l\'aparell de seguretat sovi\xc3\xa8tic a l\'Extrem Orient._NEWLINE_El 1951 \xc3\xa9s traslladat a quarter general del MGB a Moscou, servint com a viceministre de Seguretat de l\'Estat. Des d\'aquesta posici\xc3\xb3 s\'encarrega de la investigaci\xc3\xb3 del "Complot dels Metges". _NEWLINE_Despr\xc3\xa9s de la mort de Stalin el 1953 i la creaci\xc3\xb3 per part de B\xc3\xa9ria del Ministeri de l\'Interior Sovi\xc3\xa8tic, Goglidze es va convertir en membre de la direcci\xc3\xb3 del ministeri, encarregant-se de la lluita contra l\'espionatge en l\'Ex\xc3\xa8rcit Sovi\xc3\xa8tic i la Marina. Durant la detenci\xc3\xb3 de B\xc3\xa9ria, Goglidze es trobava a l\'Alemanya de l\'Est, on va ser detingut i portat a Moscou. Jutjat al Tribunal Suprem de l\'URSS per tra\xc3\xafci\xc3\xb3 a la P\xc3\xa0tria, va ser condemnat a mort amb diversos oficials propers a B\xc3\xa9ria i afusellat.'